སྤྱིར་འཛམ་གླིང་གི་དཔོན་རིགས་ཁག་སྲིད་ཁྲིར་སླེབས་ཡོང་བའི་སྐབས་སུ་འབོད་ཚིག་གམ།གཞི་རྩའི་རྩ་དོན་ནམ་ལངས་ཕྱོགས་ཚིག་གནད་ཁ་ཤས་རེ་སྒྲོག་སྲོལ་ཡོད་པ་བཞིན།བཀའ་བློན་ཁྲི་པ་མཁས་དབང་ཟམ་གདོང་རིན་པོ་ཆེས་བདེན་པ་དང་།འཚེ་བ་མེད་པ།ཡང་དག་པའི་མང་གཙོ་བཅས་གཞི་རྩའི་ལྟ་གྲུབ་ཏུ་གཏན་འབེབས་གནང་བ་དང་།འབུམ་རམས་པ་བློ་བཟང་སེང་གེས།གཅིག་སྒྲིལ་དང་།གསར་གཏོད།རང་ཁ་རང་གསོ་བཅས་གཞི་རྩའི་ལྟ་གྲུབ་བམ་ལངས་ཕྱོགས་སུ་གཏན་འབེབས་གནང་བ་རེད།གོང་དུ་དྲངས་པའི་ཁོང་རྣམ་པ་གཉིས་ཀྱི་གཞི་རྩའི་ལངས་ཕྱོགས་དེ་ཉིད་བསྔགས་བརྗོད་འོས་པའི་ཚིག་ཡིད་ལ་འཐད་པོ་ཞིག་ཡིན་ནའང་།དོན་དངོས་སུ་གནད་དོན་དེ་དག་ལག་བསྟར་བྱེད་པར་སྤྱི་ཚོགས་ཁྱོན་ཡོངས་ཀྱི་གཞོགས་འདེགས་དང་།ཁྲིམས་ལུགས་ཀྱི་རྒྱབ་རྟེན་ངེས་ཅན་ཞིག་དགོས་པ་ལས་བཙན་བྱོལ་བོད་པའི་སྤྱི་ཚོགས་ལ་ལྟོས་ནས་བཤད་ན་ཚུལ་བཞིན་ལག་བསྟར་བྱེད་ཐུབ་པ་ཞིག་གང་ཡང་མིན།དེར་བརྟེན་ཚིག་སྙན་པ་ཙམ་ལས་ལག་ལེན་ཐོག་ཅི་ཙམ་འཁྱོལ་ཐུབ་ཡོད་མེད་དེ་འདས་པའི་ལོ་རྒྱུས་ལ་ཕྱི་མིག་ཙམ་བལྟས་ན་ཤེས་ཐུབ།